**Elhunyt Horváth József Mária zeneszerző**

(Josef Maria Horvath)

(\* Pécs, 1931. december 20. – † Salzburg, 2019. október 21.)

„Ő a legtehetségesebb mindannyiunk között, talán Ligetitől eltekintve” – utalt Erőd Iván az Ausztriában élő magyar zeneszerzők közül Horváth József Máriára, s e kijelentést megerősítette Losonczy Andor is. – A mondatot már múlt időbe kell tenni. Nem él már se Ligeti, se Losonczy, se Erőd. S most Horváth József Mária halálhírét olvasom a Salzburger Nachrichtenben.

Horváth József Mária Pécsett született 1931. december 20.-án. A pécsi jezsuita Pius Gimnáziumban orgonálni tanult, majd a konzervatóriumban zongora szakot végzett Opritia Máriánál. Összhangzattant Takács Jenőnél tanult, aki ausztriai éveiben is szoros kapcsolatban állt vele. 1949 és 56 között a budapesti Liszt Ferenc Zeneművészeti Főiskolán Solymos Péter volt zongoraprofesszora, zeneszerzést Szabó Ferencnél, vezénylést Somogyi László karmesternél végzett. Csodagyerekként indult, s páratlan tehetségű muzsikus vált belőle.

’56-ban hagyta el Magyarországot. Zeneszerzés és zongora tanulmányait 1957-61 között a salzburgi Mozarteumban folytatta Cesar Bresgennél és Kurt Leimernél. Sikeres orgona- és zongorakarrierjét feladta a zeneszerzés kedvéért. 1958-tól a Salzburgi Elektronikus Stúdió alapító tagja, meghatározó egyénisége volt. Itt született műveit sajnos nem archiválták. 1962-ben meghívták a salzburgi Mozarteum tanárának. Zongorát, zeneelméletet, ellenpontot, valamint az új zene elméletét és gyakorlatát tanította 2000-ben való emeritálásáig.

Főbb művei: Passacaglia for string orchestra (1955); Redundanz 1, for wind octet (1966); Redundanz 2, for string quartet (1967); Redundanz 3 for wind octet and string quartet (1968); Tombeau de Gigue for orchestra (1971); Melencolia for solo violin solo and orchestra (1972); Sothis for 13 instruments (1977); Sonata piccola for organ (2005). Elektronikus- és számítógépes zenén kívül vokális műveket (misét, requiemet, dalokat), hangszeres- és zenekari műveket írt, megzenésítette a finn Kanteletárat is. Műveit – melyekben összeköti „a szigorú alkotást a szépséges hangzással” – Bécsben, Grácban, Klagenfurtban, Alpbachban, Hamburgban, Bostonban, Aachenben, Kölnben, Sienában, Firenzében, Montreálban – és a Salzburgi Ünnepi Játékokon is játszották, s közvetítette őket a budapesti, a montreali, a Baden-Baden-i, a varsói rádió, s legtöbbjüket felvette az ORF. Többségük a Peters és a Doblinger Kiadónál jelent meg. Komponálási megbízást kapott az ORF-től, a Dél-Német Rádiótól, a stuttgarti Nyugat-Német Rádiótól, a Baden-Baden-i Délnyugat-Német Rádiótól és a Salzburgi Tartományfőnökségtől.

Alapító tagja volt a Salzburgi Számítógépes Zenei Központnak. A montreali Jeunesses Musicales Nemzetközi Zeneszerzésversenyen 1. díjat nyert. Lilly-Lehmann-éremmel és Körner-díjjal tüntették ki. Megkapta az Osztrák Állami Díjat is.

Telefonon többször, hosszasan beszélgettem vele, mikor az Ausztriában élő magyar származású komponistákról készültem előadást tartani. Küldött egy szatyornyi CD-t a műveiből. Külön felhívta a figyelmemet arra, hogy a elnevezéséből a Máriát le ne hagyjam, mert pont úgy része a nevének, mint Carl Maria von Webernek.

Alapos, mélyreható tudású, széles látókörű muzsikust vesztett vele Ausztria és Magyarország. Meg az egész világ.

Radics Éva